‘तीन तहका सरकारबीच समन्वय हुनुपर्छ’
संविधानमा व्यवस्था भए बमोजिम सङ्घ, प्रदेश र स्थानीय तीनै तहका सरकारबीच समन्वय तथा सहकार्य हुनुपर्ने धारणा राखिएको छ ।
अविनाश चौधरीधनगढी, चैत १७ गते । संविधानमा व्यवस्था भए बमोजिम सङ्घ, प्रदेश र स्थानीय तीनै तहका सरकारबीच समन्वय तथा सहकार्य हुनुपर्ने धारणा राखिएको छ । नेपाल कानुन समाजको आयोजनामा शुक्रबार धनगढीमा आयोजित अन्तरक्रिया कार्यक्रममा वक्ताहरूले त्यस्तो बताउनुभएको हो । कार्यक्रममा सुदूरपश्चिम प्रदेशका मुख्यसचिव नारायणप्रसाद शर्मा दुवाडीले नेपालको संविधानको मूल मर्मअनुसार तीनै तहका सरकार अगाडि बढ्न आवश्यक रहेको बताउनुभयो । अहिलेको व्यवस्था उत्कृष्ट रहेको उहाँको ठम्याइ थियो । संघीयताप्रतिको बुझाइ फरक फरक रहेको भन्दै उहाँले त्यसमा एकरूपता हुन आवश्यक रहेको चर्चा गर्नुभयो ।प्रतिनिधि सभाका पूर्व उपसभामुख एवम् नेपाल कानुन समाजका उपाध्यक्ष पुष्पा भुसालले संविधानले मान्यता दिएको संरचनालाई प्रभावकारी बनाउन आवश्यक रहेको बताउनुभयो । संविधानले तीन तहको सरकारलाई शक्तिशाली बनाएको उल्लेख गर्नुहुँदै उहाँले कार्यान्वयनको पाटो पनि सहज हुनुपर्ने चर्चा गर्नुभयो । अधिवक्ता खिमलाल देवकोटाले सङ्घ, प्रदेश र स्थानीय तहको समन्वयको अवस्था र चुनौती, अधिवक्ता मोहन आचार्यले सङ्घ, प्रदेश र स्थानीय तहको समन्वय र सहकार्यमा प्रधानमन्त्री कार्यालयको भूमिका विषयक कार्यपत्र प्रस्तुत गर्नुभएको थियो । 